J.nr. 650-1653

HORN/JM

**VEDTÆGTER**

**§ 1**

**NAVN OG HJEMSTED**

1.1. Foreningens navn er ”Håb i Psykiatrien”.

1.2. Foreningens hjemsted er Rudersdal Kommune. Foreningen virker i hele Danmark.

**§ 2**

**FORMÅL**

2.1. Foreningen er en almennyttig og velgørende forening, der har til formål at arbejde for bedre vilkår for patienter med psykiatriske sygdomme, der er i behandling og bosiddende i Danmark.

2.2 Som led i foreningens formål ønsker foreningen at skabe spændende indhold og særlige øjeblikke, og at inspirere patienter til at italesætte deres ønsker og drømme og til, sammen med personale og pårørende, i fællesskab at søge realiseret øjeblikke af glæde og håb.

2.3 Med henblik på at opfylde formålet vil foreningen blandt andet:

* Udlodde økonomisk støtte til konkrete aktiviteter og indkøb for enkelte patienter eller grupper af patienter
* Etablere kontakter til et hold af foretrukne leverandører, kunstnere, m.v., for at lette koordinering og samarbejde i og for sundhedsvæsenet, og
* Opsamle erfaringer og udbrede disse

**§ 3**

**MEDLEMSKAB**

3.1. Som medlemmer optages personer, som har erfaring med eller interesse for foreningens formål.

3.2. Indmeldelse og udmeldelse sker ved henvendelse til bestyrelsen. Medlemsskabet er først gyldigt, når bestyrelsen har godkendt medlemsskabet.

3.3. Medlemmerne betaler et af generalforsamlingen fastsat kontingent. Kontingentet fastsættes en gang årligt. Ved udmeldelse sker ikke refusion af kontingent.

3.4 Et medlem kan ekskluderes ved bestyrelsesbeslutning, når medlemmet efter bestyrelsens vurdering modarbejder foreningens interesser, handler illoyalt over for foreningen, eller handler i strid med foreningens vedtægter, regler eller beslutninger.

**§ 4**

**GENERALFORSAMLING**

4.1. Generalforsamlingen er foreningens højeste myndighed.

4.2. Ordinær generalforsamling afholdes én gang årligt inden udgangen af marts måned, og indkaldes med mindst 4 ugers varsel. Indkaldelse kan ske elektronisk.

4.3 Møde- og stemmeberettigede på generalforsamlingen er alle medlemmer, der senest ugedagen forinden har betalt forfaldent kontingent. Der kan ikke stemmes ved fuldmagt.

4.4. Dagsordenen for den ordinære generalforsamling skal mindst indeholde følgende punkter:

1. Valg af dirigent
2. Formandens beretning
3. Regnskabsaflæggelse
4. Behandling af indkomne forslag
5. Fastsættelse af kontingent
6. Valg af formand (hvert andet år)
7. Valg af 2 bestyrelsesmedlemmer
8. Eventuelt

4.5. Forslag, der ønskes behandlet på generalforsamlingen, skal være bestyrelsen i hænde senest 21 dage før generalforsamlingen. Forslag om vedtægtsændringer, der ønskes behandlet, skal være bestyrelsen i hænde senest 2 måneder forud for udgangen af den måned, hvor den ordinære generalforsamling skal afholdes.

4.6. Generalforsamlingen ledes af en dirigent, der ikke må være medlem af bestyrelsen.

4.7. Generalforsamlingen træffer sine beslutninger med simpelt flertal ved håndsoprækning. Ved personvalg, hvor der er foreslået flere end det antal, der skal vælges, samt ved vedtægtsændring og opløsning af foreningen, foretages altid skriftlig afstemning.

4.8 Der føres skriftlig protokol over forløb af og beslutninger truffet på foreningens generalforsamlinger.

**§ 5**

**EKSTRAORDINÆR GENERALFORSAMLING**

5.1. Ekstraordinær generalforsamling kan afholdes, når bestyrelsen finder det nødvendigt, og skal afholdes, når mindst 1/2 af medlemmerne fremsætter skriftlig begrundet anmodning om det overfor formanden. I sådanne tilfælde skal generalforsamlingen afholdes senest 6 uger efter, at anmodningen er kommet til formandens kundskab.

5.2. Indkaldelsesfristen for en ekstraordinær generalforsamling er 4 uger.

**§ 6**

**FORENINGENS DAGLIGE LEDELSE**

6.1. Foreningens daglige ledelse udgøres af bestyrelsen, der foruden formanden består af 2 medlemmer. Formanden vælges af generalforsamlingen for en 2-årig periode. Bestyrelsen vælges af generalforsamlingen for en 1-årig periode.

6.2. Bestyrelsen leder foreningen i overensstemmelse med nærværende vedtægter og generalforsamlingens beslutninger og har ansvaret for foreningens administration.

6.3 Bestyrelsen fastsætter selv omfanget af foreningens aktiviteter og projekter og det nærmere indhold af sådanne aktiviteter og projekter. Bestyrelsen kan antage lønnede eller ulønnede medarbejdere efter bestyrelsens nærmere bestemmelse. Bestyrelsen kan tillige beslutte at aflønne bestyrelsesmedlemmer for udførelse af arbejdsopgaver for foreningen.

6.4 Bestyrelsen forestår rammesætning for udlodning, for ansøgningsprocedure m.v. Bestyrelsen forestår tillige reelle udlodninger.

**§ 7**

**REGNSKAB**

7.1. Foreningens regnskabsår følger kalenderåret.

7.2. Bestyrelsen er ansvarlig overfor generalforsamlingen for regnskab.

7.3 Bestyrelsen kan beslutte antagelse af regnskabsfører, kasserer eller intern eller ekstern revisor, når der efter bestyrelsens vurdering er behov for dette.

**§ 8**

**TEGNINGSREGLER OG HÆFTELSE**

8.1. Foreningen tegnes udadtil ved underskrift af formanden eller af 2 bestyrelsesmedlemmer i forening. Ved optagelse af lån og ved salg/pantsætning af fast ejendom tegnes foreningen af den samlede bestyrelse.

8.2. Der påhviler ikke foreningens medlemmer nogen personlig hæftelse for de forpligtelser, der påhviler foreningen. For foreningens forpligtelser hæfter alene foreningens formue.

**§ 9**

**VEDTÆGTSÆNDRINGER**

9.1. Disse vedtægter kan kun ændres med 2/3 flertal på en generalforsamling, hvor ændringsforslaget fremgår af dagsordenen.

9.2. Vedtægtsændringer træder i kraft med virkning fra den generalforsamling, de vedtages på.

**§ 10**

**OPLØSNING**

10.1. Opløsning af foreningen kan kun finde sted med 3/4 flertal på to hinanden følgende generalforsamlinger, hvoraf den ene skal være ordinær.

10.2. Foreningens formue skal i tilfælde af opløsning anvendes i overensstemmelse med de i § 2 fastsatte formål eller til andre almennyttige formål. Beslutning om den konkrete anvendelse af formuen træffes af bestyrelsen.

--oo0oo--

Således vedtaget på foreningens stiftende generalforsamling d. 20. marts, 2018.